text: Kampen for kaserner blusser op igen
  01 december 2012 kl. 16.51
  De syd- og sønderjyske kaserner er stadig lukningstruede, efter at et stort flertal i Folketinget fredag indgik et forsvarsforlig.
  Forsvarskommandoen skal komme med et nyt udspil om behovet for kaserner, før politikerne tager stilling til lukninger i første kvartal 2013.
  Sergentskolen i Sønderborg kan blive flyttet til Varde eller Nymindegab, mens Varde kaserne kan havne i Oksbøl. Kasernen i Haderslev risikerer at blive opslugt af kasernen i Fredericia.
  Medlem af Folketingets forsvarsudvalg, Troels Lund Poulsen (V), fastslår, at der skal lukkes kaserner for at opfylde sparemålet på 2,7 milliarder kroner. 
  Politikerne har ikke på forhånd lagt sig fast på antallet af kaserner. 
  Generalerne i forsvarskommandoen skal i første omgang søge at få den store kabale til at gå op.
  
  Mobiliserer
  Usikkerheden har igen fået de lokale forkæmpere for kaserne i Haderslev og Sønderborg til at mobilisere.
  Vennerne af sergentskolen på Sønderborg Kaserne gik igen på gaden lørdag for at samle underskrifter mod flytning af sergentskolen og nedlæggelse af kasernen.
  - Foreløbig har vi knap 25.000 underskrifter, fortæller foreningens formand, John Lohff.
  Sønderborg Kasernes Venner mener, at kasernen har stor betydning for byen på baggrund af hele den sønderjyske historie.
  Næstformanden i Haderslev Kasernes Venner, Finn Wohlert, kalder det en katastrofe, hvis Sønderjylland helt bliver rømmet for soldater.
  Han peger på, at flere hundrede militære og civile arbejdspladser står på spil.
  